初去白沙再望路中江南諸山慨然有懷
作者：呂本中
朝代：宋

paragraphs: 青山如美人，濃淡各有態。
挽之不肯來，乃似孤竹隘。
念無千里風，限此一衣带。
夏木與藩屏，不畏炎日曬。
三年白沙游，藉爾寛眼界。
脱身塵垢中，一笑終不壞。
别君更舉酒，未了清净債。
雖無絲竹娱，會有詩律快。
何如少陵翁，亦爲杜鵑拜。
吾詩有餘歡，此語君勿怪。